“สปสช.” แนะช่วง “สงกรานต์” หากติดเชื้อโควิด เข้าบริการ “เจอ แจก จบ” รพ.ต่างจังหวัดได้
สปสช. ชี้แจงช่วง "สงกรานต์" กลับต่างจังหวัด หากติดเชื้อโควิด-19 สามารถเข้ารับการรักษา "เจอ แจก จบ" กับโรงพยาบาลใกล้บ้านได้ทันที พร้อมปรับปรังสายด่วน 1330 รองรับผู้ป่วยกลุ่ม 608
สปสช. ชี้แจงช่วง "สงกรานต์" กลับต่างจังหวัด หากติดเชื้อโควิด-19 สามารถเข้ารับการรักษา "เจอ แจก จบ" กับโรงพยาบาลใกล้บ้านได้ทันที พร้อมปรับปรังสายด่วน 1330 รองรับผู้ป่วยกลุ่ม 608
1 เม.ย. 2565

นพ.จเด็จ ธรรมธัชอารี เลขาธิการสำนักงานหลักประกันสุขภาพแห่งชาติ หรือ สปสช. เปิดเผย ได้ปรับปรุงบริการสายด่วน 1330 ในการรับผู้ติดเชื้อโควิด 19 เข้าระบบบริการ กับการ SAVE 608 ได้แก่ กลุ่มอายุมากกว่า 60 ปี กลุ่มผู้มีโรคประจำตัว หญิงตั้งครรภ์และเด็กเล็ก ซึ่งกลุ่มนี้จะต้องเข้าระบบบริการโดยเร็ว เพื่อลดอัตราการเสียชีวิต จึงเปิดสายด่วน 1330 ต่อ 18 เพื่อให้กลุ่มเสี่ยงที่ไม่ว่าจะอยู่ระดับอาการสีเขียว เหลือง และแดง โทรเข้ามาแล้วได้จับคู่กับโรงพยาบาลโดยเร็วที่สุด อย่างน้อยที่สุดต้องได้เข้าระบบแยกกักที่บ้าน (HI) ภายใน 24 ชั่วโมง เพื่อได้รับยารักษาอย่างรวดเร็ว
สำหรับผู้ติดเชื้ออาการสีเขียวในสิทธิสุขภาพต่างๆ ยังติดต่อมาที่สายด่วน 1330 ได้ ซึ่งมีจำนวนเจ้าหน้าที่รองรับ 500 สายรอรับ โดยปัจจุบันปริมาณการโทรศัพท์เข้ามาของประชาชนอยู่ที่วันละ 28,000 สาย ซึ่งหน่วยบริการสามารถจับคู่ผู้ที่โทรมาลงทะเบียนได้อย่างต่อเนื่อง ทำให้ตอนนี้สายด่วน 1330 ไม่เจอปัญหาสายตกค้าง แต่คาดว่าหลังสงกรานต์จะมีผู้ติดต่อเข้ามาถึงวันละ 100,000 สาย จึงเตรียมเปิดสายไว้ที่ 2,000 สาย
ส่วนกรณีที่ประชาชนเข้าใจว่าหากไม่ใช่สิทธิบัตรทองจะไม่สามารถเข้าระบบ HI ของ 1330 ได้ ต้องติดต่อโรงพยาบาลตามสิทธินั้น นพ.จเด็จ ชี้แจงว่า การเข้ารับการรักษาจากการป่วยเป็นโควิด-19 ผู้ป่วยจะเป็นผู้เลือก ซึ่งกระทรวงสาธารณสุข แนะนำให้ผู้ติดเชื้อกลุ่มสีเขียวเข้ารับบริการ “เจอ แจก จบ” ซึ่งที่ผ่านมาพบว่าได้รับความพึงพอใจจากประชาชนถึง 92% แต่หากผู้ป่วยโทรศัพท์ผ่านสายด่วน 1330 จะแนะนำสถานที่ให้ไปติดต่อรับบริการ “เจอ แจก จบ”ได้ แต่หากประชาชนต้องการที่จะเข้าระบบ HI ทางสายด่วน 1330 ก็พร้อมจับคู่หน่วยบริการให้ เมื่อหน่วยบริการรับจับคู่ไปแล้วก็จะเป็นผู้พิจารณาว่ารายนั้นๆ จะเข้าระบบ HI หรือให้รับบริการ เจอ แจก จบ
ทั้งนี้ในช่วงเทศกาลสงกรานต์ที่มีประชาชนจะเดินทางกลับต่างจังหวัด ซึ่งอาจทำให้พบการติดเชื้อโควิด-19 เพิ่มมากขึ้น ประชาชนที่พบว่าตัวเองติดเชื้อแล้วอยู่ต่างจังหวัด สามารถเข้ารับบริการ “เจอ แจก จบ” ผ่านหน่วยบริการในระบบใกล้บ้านได้ โดยไม่ต้องเดินทางกลับมารับบริการในโรงพยาบาลตามสิทธิ